b'\n_START_ARTICLE_\nSuomen Jazzliitto\n_START_PARAGRAPH_\nSuomen Jazzliitto ry on suomalaisen jazzmusiikin katto-organisaatio. Se on perustettu vuonna 1966 edist\xc3\xa4m\xc3\xa4\xc3\xa4n jazzkulttuuria ja kehitt\xc3\xa4m\xc3\xa4\xc3\xa4n jazzalan ammattilaisten toimintaedellytyksi\xc3\xa4. Suomen Jazzliiton l\xc3\xa4hes 50 j\xc3\xa4senyhteis\xc3\xb6\xc3\xb6n kuuluu muun muassa festivaaleja, konserttij\xc3\xa4rjest\xc3\xa4ji\xc3\xa4 ja klubeja, sek\xc3\xa4 esimerkiksi UMO Helsinki Jazz Orchestra. Jazzliiton j\xc3\xa4seniksi voivat liitty\xc3\xa4 Suomessa rekister\xc3\xb6idyt jazzin alalla toimivat yhdistykset ja muut oikeuskelpoiset yhteis\xc3\xb6t. Liiton toiminnanjohtaja on Maria Silvennoinen. _NEWLINE_Kotimaan kiertuetoiminta on n\xc3\xa4kyvin osa Suomen Jazzliiton toimintaa. Vuosittain syksyll\xc3\xa4 j\xc3\xa4rjestet\xc3\xa4\xc3\xa4n Valtakunnalliset Jazzp\xc3\xa4iv\xc3\xa4t, joilla Jazzliitto jakaa Yrj\xc3\xb6-palkintoa. Yrj\xc3\xb6 on arvostetuin suomalaiselle jazzmuusikolle my\xc3\xb6nnett\xc3\xa4v\xc3\xa4 tunnustus. Toinen, harvemmin jaettava tunnustus on Andania-palkinto pitk\xc3\xa4aikaisesta ty\xc3\xb6st\xc3\xa4 jazzin hyv\xc3\xa4ksi Suomessa. Vuodesta 2000 yhdistys on j\xc3\xa4rjest\xc3\xa4nyt Helsingiss\xc3\xa4 vuosittain hein\xc3\xa4kuussa Jazz-Espa -konserttisarjaa oheistapahtumineen. Hein\xc3\xa4-elokuun vaihteen ilmaistapahtumissa kuullaan yli 20 jazzyhtyett\xc3\xa4 p\xc3\xa4\xc3\xa4osin Esplanadin lavalla._NEWLINE_Tapahtumatuotannon ohella t\xc3\xa4rkeit\xc3\xa4 Jazzliiton toiminnan osa-alueita ovat alan asiantuntijuus erilaisissa kehityshankkeissa, kansainv\xc3\xa4linen yhteisty\xc3\xb6 sek\xc3\xa4 erilaiset tiedonv\xc3\xa4litys- ja palveluteht\xc3\xa4v\xc3\xa4t. Jazzliiton toimintaa rahoittaa Opetus- ja kulttuuriministeri\xc3\xb6. _NEWLINE_Suomen Jazzliitto on Europe Jazz Networkin j\xc3\xa4sen ja toimii l\xc3\xa4heisess\xc3\xa4 yhteisty\xc3\xb6ss\xc3\xa4 Music Finlandin, Muusikkojen liiton ja Musiikin edist\xc3\xa4miss\xc3\xa4\xc3\xa4ti\xc3\xb6 MESin kanssa. Jazzliitto yll\xc3\xa4pit\xc3\xa4\xc3\xa4 Jazz Finland -sivustoa. Sivusto on suomeksi ja englanniksi p\xc3\xa4ivitett\xc3\xa4v\xc3\xa4 tietokanta, uutisportaali ja konserttikalenteri.'